
בבית הדין הצבאי לערעורים

בפני:
תא"ל נועה זומר    –   המשנה לנשיאה

בעניין:

התובע הצבאי הראשי – המערער (ע"י ב"כ, סרן עידו אגמון, קמ"ש לוטם בוהדנה)

נ ג ד

X/XXXXXXX טור' ר' ק' – המשיב (ע"י ב"כ, עו"ד עדי ריטיגשטיין אייזנר)


ערעור על החלטה של בית הדין הצבאי המחוזי במחוז שיפוטי המטכ"ל שניתן בתיק מטכ"ל מ"ת 50332-07-26  (רס"ן משה משורר – שופט) ביום 24.8.2026. הערעור התקבל.


ה ח ל ט ה
1. למשיב, טור' ר' ק', מיוחסת עבירה של היעדר מן השירות שלא ברשות, לפי סעיף 94 לחוק השיפוט הצבאי, תשט"ו - 1955. נטען, כי נעדר מיחידת מיטב משך כארבע שנים ושמונה חודשים (ובכלל זה, משך 1,014 ימים במהלך מלחמת התקומה). 
2. מן הראיות לכאורה עולה כי המשיב לא התייצב לשבעה זימונים לצו ראשון, החל מחודש נובמבר 2020 ועד חודש יולי 2021. ביום 8 ביולי 2021 נערכה עימו שיחה, שבה הועבר לו "נוהל פקודת מעצר", ובתגובה השיב כי יגיע ביום 12 ביולי 2021. הומלץ על הוצאתה של פקודת מעצר בעניינו, תוך שנכתב כי ניקוד הרישום הפלילי הקיים לגביו עומד על 1600. ביום 22 באוגוסט 2021 נערכה עם המשיב שיחה נוספת, שבה הובהר לו כי אם לא יגיע עד סוף השבוע שלאחר מכן יוצא בעניינו צו גיוס, לפי סעיף 12 לחוק שירות ביטחון [נוסח משולב], תשמ"ו - 1986. גם בשיחה זו, מסר המשיב כי יגיע, ומשלא עשה כן, החליט סגן מפקד לשכת הגיוס על הוצאתו של צו גיוס, לפי סעיף 12 האמור. כפי שנכתב שם, "אם מגיע השלמת הליכים + ראיון. אם לא מגיע משתמט". עוד קודם להחלטתו של הפוקד, ביום 11 בספטמבר 2021, נערך חישוב עדכני של הציון לרישום הפלילי הנזקף לחובתו של המשיב (שעניינו צו דרכי טיפול שניתן בבית המשפט לנוער, ללא הרשעה, בעבירה של תקיפה הגורמת חבלה של ממש, וכתב אישום, תלוי ועומד, שבו הורשע מאז, בעבירה של החזקת אגרופן או סכין שלא כדין), ונקבע כי הוא עומד על 1400. 
3. צו הגיוס הוצא מכוח קריאתו של מפקד לשכת הגיוס, ובו נדרש המשיב להתייצב לשירות החל מיום 26 בדצמבר 2021. ביום 22 בדצמבר 2021, בסמוך לפני הגיוס, נוצר עימו קשר, כדי שיגיע לראיון בעניין הרישום הפלילי (להלן: ראיון ר"פ), אך המשיב מסר כי לא יעשה כן. הובהר לו, כי מועד הגיוס נותר בעינו, אך הוא לא התייצב. למחרת יום הגיוס, בשיחה טלפונית שנערכה עימו ועם אימו, מסרה האם כי המשיב לא התייצב בשל כתבי האישום התלויים נגדו, ולאור חשדות פליליים נגד אביו ואחיו, שבעטיים נקלע לחרדות. המשיב עצמו מסר כי אינו מעוניין להגיע משום שהוא "יודע שיגייסו אותו בכוח", ולאחר הסבר שניתן לו על ההליכים בלשכת הגיוס, מסר כי יתייצב.
4. בפועל, לא הסדיר המשיב את מעמדו, חרף ארבע הודעות שנשלחו אליו, במהלך שנת 2022 ובראשית שנת 2023, על מעמדו כמשתמט גיוס. ביום 17 ביולי 2026 נעצר על ידי משטרת ישראל, ובכך הסתיימה היעדרותו. באמרתו במשטרה הצבאית שמר על זכות השתיקה. בקשת התביעה להרכבת מותב בתיק תלויה ועומדת, עד לראיון ר"פ הקבוע למשיב ביום 27 באוגוסט 2026.
5. בית הדין הנכבד קמא מצא לדחות את בקשת התביעה למעצרו של המשיב עד תום ההליכים המשפטיים בעניינו, ולהורות על שחרורו למעצר פתוח. בהחלטתו, דחה את טענות ההגנה נגד העיכוב בקיומו של ראיון הר"פ (שנדחה כבר, כפי שנמסר, פעמיים), ונגד העיכוב בהעברת הטיפול במשיב ממשטרת ישראל למשטרה הצבאית. נקבע, כי טרם גדשה הסאה, בראי עילות המעצר והעונש הצפוי למשיב, ככל שיורשע. הוטעם, כי אף אם יפוטר המשיב משירות ביטחון, שאלת מעמדו היא רק אחד השיקולים לעניין המשך מעצרו, ומכל מקום, החשש להימלטותו מאימת הדין מתקיים בעניינו, במלוא עוזו, וברגיל לא היה מקום לנקוט בעניינו חלופת מעצר, בוודאי בטרם פוטר משירות.
6. לוז ההחלטה נעוץ במיהותו של הגורם שציווה על זימונו של המשיב, לפי סעיף 12 לחוק שירות ביטחון. היות שהיה זה סגן מפקד לשכת הגיוס (צו הגיוס עצמו הוצא מכוח סמכותו של מפקד הלשכה, כמובא לעיל), ולא מפקד מיטב או סגנו - מצא בית הדין כי המקרה מעורר שאלה משפטית מורכבת, המצדיקה ירידת מדרגה והסתפקות במעצר פתוח. בית הדין נסמך על הוראת קבע מתקני אכ"א מג-09-07 "מלש"בים בעלי עבר פלילי", הקובעת בסעיף 11 כי ככל שהשקלול הפלילי של המלש"ב, לפי שיטת הניקוד המופיעה שם, עולה על 301 - יעביר מפקד לשכת הגיוס האזורית את תיקו האישי של המלש"ב, בצירוף סיכום ראיון שנערך עם המלש"ב ודוח של קצין מבחן, להחלטתם של ראש מנהל הגיוס (מפקד מיטב) או סגנו. הללו יורו על גיוסו של מלש"ב בעל עבר פלילי, על עיכוב גיוסו או על פיטוריו משירות ביטחון. נקבע, לכן, כי אם ההחלטה בעניינים אלה נתונה למפקד מיטב או סגנו, הרי שהשאלה אם גם הסמכות לקרוא לשירות לפי סעיף 12 לחוק שירות ביטחון נתונה רק להם מעוררת מורכבות, שהביאה, בע"מ/55/23 התובע הצבאי הראשי נ' טור' בן הרוש (2023) להחלטה כי ראוי שתתברר שלא אגב מעצר.
7. התביעה לא השלימה עם ההחלטה. הוטעם, כי הוראת קבע מתקני אכ"א הנ"ל לא נועדה לחול על מלש"ב המסרב לשתף פעולה עם רשויות הגיוס - לא לפי לשונה (המדברת כאמור על "ראיון") ולא לפי תכליתה (שוודאי לא באה להתנות על סעיף 12 לחוק שירות ביטחון, ולאפשר למלש"ב המסרב להגיע לראיון ר"פ את מניעת הוצאתו של צו גיוס בעניינו). הודגש, כי כך חזר ושנה בית דין זה (ע"מ 54/12 התובע הצבאי הראשי נ' טור' בדוסה (2012); ע"מ 77/15 טור' יהושע נ' התובע הצבאי הראשי (2015); ע"מ 21/17 טור' סויסה נ' התובע הצבאי הראשי (2017)). לדעת התביעה, הנסיבות בע"מ 55/23 טור' בן הרוש הנ"ל היו שונות לחלוטין, ואין ללמוד מהן לענייננו. במעמד הדיון בערעור, הציגה התביעה גם את הוראות (פק"ל) מדור תכנון ומיצוי במיטב, לגבי מדיניות הרישום הפלילי, הקובע (בעמ' 159), לגבי הטיפול בצווי 12 לחוק שירות ביטחון, כי מלש"בים שאינם משתפים פעולה, והוצא בעניינם צו לפי הסעיף האמור, ירואיינו בעת התייצבותם ללשכה, ובהתאם לכך יוחלט על המשך הטיפול, לפי החלטת מפקד הלשכה או סגנו. ככל שלא יתייצבו לגיוסם, ולא ירואיינו - יוחלט על המשך הטיפול (הכרזת השתמטות או המלצה על פטור משירות) לפי שיקול דעת הפוקד, היינו כפי שנעשה בענייננו.
8. ההגנה סמכה ידיה על החלטתו של בית הדין קמא והטעימה, כי שיתוף הפעולה של המלש"ב אינו תנאי לכך שהרשות תפעל לפי הנהלים שהיא עצמה קבעה (גם אם הם מצמצמים את סמכותה לפי חוק שירות ביטחון), ולפיהם מי שנזקף לחובתו רישום פלילי לא יגויס ללא בדיקה נאותה. בוודאי שאין באי-הגעה לראיון ר"פ, השקול לדידה של ההגנה לוויתור על זכות הטיעון בעניין זה, הצדקה למעצרו של המלש"ב, אם הרשות חרגה מאותם נהלים. לדעת הסניגורית, בירור השאלה המשפטית, לצד העיכוב שחל ממילא בהבאתו של המשיב לראיון ר"פ, הצפוי להשליך על המשך שירותו, מצדיקים הסתפקות בחלופת מעצר.
9. ביחס לפק"ל מיטב הנ"ל, הדגישה הסניגורית את האמור בעמ' 154 שם, שלפיו עניינו של מלש"ב שלא התייצב לראיון ר"פ, כחלק מחוסר שיתוף פעולה מובהק, וציון הר"פ שלו עולה על 1000 - יובא לבחינת סגן מפקד מיטב לגיוס, האם לפטרו משירות או להמשיך לנסות לזמנו להליכים. על כך השיבה התביעה, כי לפי חזקת תקינות המנהל, חזקה על הפוקד ששוחח עם סגן מפקד מיטב בעניינו של המשיב בטרם החליט לגייסו, ואף אם לא עשה זאת, יש להחיל את תורת הבטלות היחסית, שאף היא חזרה ונשנתה בפסיקתו של בית הדין הצבאי לערעורים. 

דיון והכרעה
10. צודקת התביעה בכך ש"אין [למשיב] להלין על כי לא רואיין על-ידי סגן מפקד מיטב, טרם הוחלט על גיוסו לצה"ל ואף לא על כך שטרם עלה בידי סגן מפקד מיטב לערוך את הריאיון האמור, כעת, לאחר מעצרו הנוכחי. בכגון דא, יפים לענייננו קביעותיו של בית-דין זה, שלפיהם 'מלש"ב, אשר נמנע מלהתייצב לבדיקות חרף צווים אשר הוצאו לו, לא יישמע בטענה, שגיוסו חרג מהכללים, כאשר הוא לא רואיין לבחינת סוגיית עברו הפלילי'" (ע"מ 21/17 טור' סויסה הנ"ל, פסקה 9). כפי שנפסק, בנסיבות שבהן המלש"ב אינו משתף פעולה, ולא ניתן לראיין אותו לעניין עברו הפלילי, אין למצוא פגם בהוצאת צו גיוס, לפי סעיף 12 לחוק שירות ביטחון (ע"מ 54/12 טור' בדוסה הנ"ל). 
11. בדומה לע"מ 77/15 טור' יהושע הנ"ל (פסקה 15), חומר הראיות לכאורה בענייננו מעלה כי הנתונים בדבר הרישום הפלילי היו ידועים לרשויות הגיוס, ונשקלו על ידי הפוקד המוסמך, שאישר את גיוסו של המשיב והורה על קיום ראיון במועד התייצבותו לגיוס. ככל שהיה על הפוקד, לפני הוצאת הצו, להתייעץ, לפי פק"ל מיטב, עם סגן מפקד מיטב, והדבר לא נעשה - הרי ש"אף אם נניח כי הפוקד פעל בניגוד לאותו נוהל,  מדובר כאמור בסטייה מנוהל פנימי של מיטב, שאף אם נאמר כי יש בה פגם, ספק אם די בכך כדי להוביל לקביעה גורפת שלפיה הצו בטל מעיקרו, וזאת לאור עקרון הבטלות היחסית (ר' רע"פ 4398/99 הראל נ' מדינת ישראל, פ"ד נד(3) 637 (2000); ודאי הדברים אמורים מקום שבו בחר המשיב מיוזמתו להתעלם מן הצו הקורא לו לשירות, ומעלה את טענותיו כנגד תוקפו של הצו כעת, לאחר העמדתו לדין, בדרך של תקיפה עקיפה" (ע"מ/55/23 טור' בן הרוש הנ"ל, פסקה 19). אכן, "כאשר עסקינן בתקיפה עקיפה של החלטה, אגב משפט פלילי, של מי שלכאורה לא קיים חובה חוקית - יש לבחון את מכלול הנתונים בהתאם לדוקטרינת הבטלות היחסית, ובמסגרת זו ייבדקו טיב הפגמים שנפלו בהליך, עוצמתם והשלכותיהם, אל מול הערכים החברתיים הרלוונטיים" (ע"מ 70248-11-25 טור' ברמי נ' התובע הצבאי הראשי, פסקה 25 (2025); ע"מ 7/24 סמל דנן נ' התובע הצבאי הראשי, פסקה 22 (2024); ע"מ 10/19 טור' עזרן נ' התובע הצבאי הראשי, פסקה 26 (2026)).
12. עניינו של טור' בן הרוש הנ"ל אינו שייך לנדון כאן, אלא מיוחד לנסיבותיו - של מי שהגיע ללשכת הגיוס ונקבע לו פרופיל רפואי, ורק אז הוצא צו הגיוס בעניינו; של מי שרואיין לעניין הרישום הפלילי הנזקף לחובתו, ושביקש מאוחר יותר להסדיר את מעמדו, לאחר שההליך הפלילי נגדו הסתיים; ואשר אף לאחר שעזב את לשכת הגיוס מבלי להישפט, הסגיר עצמו בהמשך, תוך שתקופת ההיעדרות מאז הייתה קצרה יותר מרף ההעמדה לדין פלילי.
13. נוכח הקביעות החד משמעיות בפסיקתו של בית דין זה בסוגיה הנדונה, הרי שעל פניו, אין המדובר בשאלה מורכבת המחייבת שחרור לחלופת מעצר. כפי שנפסק, "בעצם ההידרשות לתורת הבטלות היחסית אין כדי להכתיב, מניה וביה, הסתפקות בחלופת מעצר" (ע"מ 43/21 טור' שסטופול נ' התובע הצבאי הראשי, פסקה 27, והאסמכתאות שם (2021)); וכן ע"מ 71/24 טור' בלטה נ' התובע הצבאי הראשי, פסקה 19 (2024)).  
14. בצדק, הטעים בית הדין קמא את עוצמתן של עילות המעצר בעניינו של המשיב. "כלל הנסיבות, במצטבר - משך ההיעדרות... ואף עמדתו [של המשיב] בנוגע לשירות הצבאי, כל אלה מקימות גם חשש ממשי לאי התייצבותו... להליכים המשפטיים בעניינו, וההגנה לא הפריכה את החשש האמור" (ע"מ 26-24/21 טור' התרסי נ' התובע הצבאי הראשי, פסקה 86. ההדגשה במקור (2021)). לחשש מהימלטות מאימת הדין, הנלמד גם מן הענישה הצפויה למשיב, אם יורשע, לנוכח ההיעדרות המיוחסת לו, שנמשכה גם לאורך כל המלחמה, והביאה לבקשת התביעה להרכבת מותב תלתא בתיק (ראו ע"מ 74342-06-26 טור' אסנקה נ' התובע הצבאי הראשי, פסקה 13 (2026)) - יש להוסיף את עילות המעצר של המסוכנות הצבאית והחשש לפגיעה חריפה במשמעת הצבאית. עילות אלה אף מתעצמות בתקופת מלחמה (ראו, מיני רבים, ע"מ 23443-03-25 טור' גוב נ' התובע הצבאי הראשי, פסקה 19, והאסמכתאות שם (2025)).
15. ערעור התביעה מתקבל אפוא. מעצרו של המשיב מוארך עד תום ההליכים המשפטיים בעניינו. מובן, כי לסניגורית שמורה הזכות לפנות בבקשה לעיון חוזר במעצר, לאחר ראיון הר"פ או בראי כל נסיבה חדשה אחרת, ובית הדין קמא יכריע בעניין, כחוכמתו.

ניתנה היום, י"ב באלול התשפ"ו, 25 באוגוסט 2026, בפומבי ובמעמד הצדדים. 
                      ________________________  
                      תא"ל              נועה               זומר          
                     המשנה לנשיאת בית הדין הצבאי
                      ל     ע     ר     ע     ו       ר     י     ם

חתימת המגיה:   _______________________________      העתק       נאמן       למקור             
                                                                                                         רס"ל        מיקה     אשרוב
 תאריך:   ____________________________________      קצינת         בית        הדין

